Eesti 200 on jõudnud erakonnana tegutseda vaevalt kaks kuud, kuid selle üürikese aja jooksul on suudetud juba kaks korda nii korralikult ämbrisse astuda, et terve meediaruum sellest kolinast kajab. Esimene suur ämbrisseastumine leidis aset Vabaduse väljakul ÜRO rändeleppega liitumise vastasel meeleavaldusel, kui enesevalitsuse kaotanud Eesti 200 liige Florian Hartleb otsustas hakata ilmarahva silme all meeleavaldajaid lihtsalt lapsevankriga rammima ja fašistideks sõimama, pannes selle provokatsiooni läbi oma vankris istuva lapse reaalsesse ohtu.
#000002
Lapse ema, Eesti 200 projektijuht Teele Holmberg, kes samuti Vabaduse väljakul viibis, surus aga oma loomuliku emainstinkti alla ning hakkas oma lapse turvalisse kohta toimetamise asemel kogu intsidenti lihtsalt eemalt telefoniga filmima, lootes ilmselt, et olukorra eskaleerudes õnnestub tal jäädvustada poliitiliselt väärtuslikku süüdistusmaterjali "kurjade ja vägivaldsete fašistide" vastu. Õnneks suutsid rünnatavad aga külma närvi säilitada ning provokatsioonile mitte alluda. Olukord lahenes, kui Teele Holmberg viimaks oma ärritunud mehe väljakult minema talutas ning Eesti 200 vabatahtlike koordinaator Kadri Napritson-Acuna vankris istuva lapse ohutsoonist minema kärutas.
#000003
Teise ämbri sai Eesti 200 jala otsa oma nädala alguses läbi viidud provokatiivse plakatikampaaniaga, mille raames kleebiti Tallinna kesklinna bussi- ja trammipeatusesse plakatid, mis kutsusid eestlasi ja venelasi teineteisest lahus seisma, jättes seega mulje Eestist kui segregatsioonilisest apartheidiriigist. Seesugune kampaania ei ole mitte ainult maitsetu ja asjatult konflikti õhutav, vaid tekitab Eestile ka rahvusvahelist mainekahju ning annab Vene propagandamasinale tõhusat laskemoona, mida siis meie pihta tagasi tulistada. Eesti 200 – kasulikud idioodid par excellence.
#000005
Üheks näiteks sellest on kampaania kajastus Vene telekanali Rossija uudistesaates "Vesti", kus teatatakse, et "sellist pole tänapäeva maailmas ja üldse maailmas ammu nähtud – juba alates Lõuna-Aafrika apartheidi ajast" ning lisatakse, et tsiviliseeritud maades algatatakse selliste aktsioonide eest kriminaalasju, kuna tegemist on puhtakujulise rahvustevahelise vaenu õhutamisega ning imestatakse selle üle, et Eestis seda ei juhtunud.
#000006
Positiivse aspektina saab aga välja tuua, et õnneks sai Eesti 200 järjekordne provokatsioon valdavalt üldsuse ja arvamusliidrite terava kriitika ja hukkamõistu osaliseks. Näiteks nimetab Tallinna volikogu Isamaa fraktsiooni esimees Riina Solman plakatikampaaniat järjekordseks Eesti 200 küüniliseks, provokatiivseks ja vaenu õhutavaks poliitvõtteks.
#000007
Reformierakonna juht Kaja Kallas heidab neile aga ette oma kampaanias kahepalgeliselt ja provokatiivselt Vene kaardi kasutamist, sest "Eesti 200 juhid on oma varasemates sõnavõttudes korduvalt kritiseerinud teisi erakondi n-ö Vene kaardi kasutamise eest."
#000009
Vabaerakondlane Juku-Kalle Raid leiab aga, et Eesti 200 juhi Kristina Kallase "nõme lõhestamisreklaam oli kõige lollim käik nii venelaste kui eestlaste seisukohast," kuna see jätab väära mulje nagu valitseks eestlaste ja venelaste vahel pidev sõjaseisukord.
#000010
Ühtlasi rikkus Eesti 200 plakatikampaania Tallinna ettevõtlusameti hinnangul reklaamiseadust, mille "kohaselt ei tohi reklaam olla vastuolus heade kommete ja tavadega."
#000011
Palju õnne Eesti 200 – kaks tõsist ämbrit kõigest kahe kuuga, see on märkimisväärne saavutus. Kuid karta on, et ega kaks kolmandata jää, seda enam et enne valimisi on sellise püüdlikkuse juures selleks aega rohkem kui küll. Minu hinnangul on aga selline vajadus iga hinna eest ja vahendeid valimata pildile trügida eelkõige selge märk tõsiseltvõetava sisu ja moraalse kompassi puudumisest.
#000012
Martin Vaher on portaali Objektiiv toimetaja ja katoliiklane. Ta on õppinud Tartu Ülikoolis bakalaureuseastmes filosoofiat ja teoloogiat ning lõpetanud magistriõpingud religiooniuuringute alal.
#000017
Objektiiv.ee on SAPTK uudiste- ja arvamusportaal, mis lähtub eesmärgist kaitsta Eesti kultuurilist järjepidevust ja selle aluseks olevaid konservatiivseid väärtusi. Vaata lisa siit
#000034